KIRJALLINEN KYSYMYS E-0720/02 esittäjä(t): Erik Meijer (GUE/NGL) komissiolle. Sähkön pitkän matkan siirrosta ja jakelusta aiheutunut hävikki ja rahoitusinstrumentit, joilla hävikkiä korjataan.



Virallinen lehti nro 229 E , 26/09/2002 s. 0126 - 0127



KIRJALLINEN KYSYMYS E-0720/02 esittäjä(t): Erik Meijer (GUE/NGL) komissiolle (15. maaliskuuta 2002) Aihe: Sähkön pitkän matkan siirrosta ja jakelusta aiheutunut hävikki ja rahoitusinstrumentit, joilla hävikkiä korjataan 1. Onko komissio tietoinen siitä, että sähkön pitkän matkan siirto johtaa suuriin kustannuksiin, jotka kasvavat välimatkan pituuden mukaan ja että kaikki muuntajien jännitetason muutokset aiheuttavat hävikkiä ja esimerkiksi tämän johdosta Alankomaiden sähkönjakelulaitokset, jotka tuovat maahan mahdollisimman paljon huokeaa sähköä Ranskasta ja Saksasta, menettävät vuosittain 5 miljardia kilowattituntia energiaa, mikä on 5 prosenttia koko Alankomaiden energiankulutuksesta? 2. Pitääkö komissio toivottavana rajoittaa kyseistä siirtohävikkiä, jotta sähkön ympäristölle aiheuttaman rasituksen ja käytettävissä olevan sähkömäärän suhde olisi mahdollisimman hyödyllinen? 3. Katsooko komissio, että olisi mahdollista torjua sähkön siirtohävikkiä sijoittamalla sähkönjakelulaitokset ja runsaasti energiaa käyttävät yritykset paremmin ja parantamalla sähkönsiirtoverkoston laatua? 4. Katsooko komissio, että olisi mahdollista, että sähkönsiirrolle, johon nykyisin sovelletaan samaa tariffia siirtoetäisyydestä riippumatta, määrätään maksu siirtomatkan rajoittamiseksi ja todennäköisen siirtohävikin torjumiseksi? 5. Onko komission mielestä Alankomaiden tutkimuskeskuksen Nyferin puoltama mahdollisuus, jonka mukaan sähköä tuhlaavat liikenne- ja jakelualan yritykset voitaisiin asettaa samaan asemaan kuin sähkön pienkuluttajat, jotka kuuluvat nykyisen sääntelevän energiaveron tai ekoveron piiriin, käyttökelpoinen väline, jolla torjuttaisiin pysyvää sähköhävikkiä? 6. Mitä mahdollisuuksia komissio näkee sille, että jäsenvaltioita kannustetaan voimassaolevan direktiivin puitteissa tarkistamaan verotusjärjestelmäänsä ja sähkönsiirtokuluja? 7. Mihin muihin konkreettisiin aloitteisiin komissio ryhtyy rajoittaakseen edelleen sähkönsiirrosta syntynyttä hävikkiä? Lähde: Päivälehti De Stem, 21. helmikuuta 2002 Loyola de Palacion komission puolesta antama vastaus (25. huhtikuuta 2002) 1. Komissio on tietoinen siitä, että hävikki kuuluu väistämättömänä osana sähkön siirto- ja jakelutoimintoihin. 2. Komission mielestä siirtohävikin rajoittaminen on toivottavaa. On pääasiassa kansallisten sähkönsiirto- ja jakelujärjestelmien operaattorien tehtävä toteuttaa asianmukaisia toimenpiteitä hävikin vähentämiseksi kansallisen lainsäädännön ja kansallisten sääntelyviranomaisten asettaman sääntelykehyksen puitteissa. Lisäksi Euroopan sähköalan sääntelyfoorumi on saavuttanut konkreettista edistystä sen varmistamisessa, että rajat ylittävän kaupan eurooppalaisessa tariffijärjestelmässä otetaan täsmällisesti huomioon sähkön siirtokustannukset, hävikki mukaan luettuna, ja että kustannuksista veloitetaan niitä tahoja, jotka ne aiheuttavat. 3. Hävikin määrää voidaan vähentää parantamalla sähköverkon laatua, ja komission käytettävissä olevien tietojen mukaan merkittävä osa kansallisten siirto-operaattorien verkkoinvestoinneista tähtää hävikin vähentämiseen. Parempi tasapaino sähköntuotannon ja -kulutuksen välillä voisi myös vähentää hävikkiä. 4. Kuten edellä todetaan, hävikin vähentämiseen voidaan rohkaista antamalla sijainnista riippuvia signaaleja verkkoon pääsystä perittävien maksujen kautta, jolloin vaikeutetaan uuden sähköntuotannon tai -kulutuksen perustamista paikkoihin, joissa verkon hävikit olisivat erityisen korkeat. Komissio on esittänyt verkkoon pääsyä koskevia edellytyksiä rajat ylittävässä sähkön kaupassa koskevan asetusehdotuksen(1) 4 artiklassa kansalliseen verkkoon pääsystä perittävien maksujen yhteydessä, että tuottajiin ja/tai kuluttajiin sovellettavien tariffien määrän avulla on tarvittaessa voitava antaa sijainnista riippuvia signaaleja, ja näissä tariffeissa on otettava huomioon verkon häviöt sekä aiheutunut ylikuormitus. 5. Komissio uskoo, että kaikkia hävikin vähentämisen mahdollisuuksia olisi harkittava rakentavassa hengessä ja rohkaisee kaikkia pyrkimyksiä tällä saralla. Niin pitkään kuin energiaverotuksen yhteisön kehystä ei ole käytettävissä, energiaverotukseen sovelletaan toissijaisuusperiaatetta edellyttäen, että EY:n perustamissopimuksen yleisiä, kuten esimerkiksi valtiontukea koskevia, sääntöjä noudatetaan. 6. Sähködirektiiviin ei sisälly sähkön verotusta koskevia sääntöjä. Komissio teki vuonna 1997 ehdotuksen energiaverotuksen yhteisön kehyksestä, jota neuvosto ei kuitenkaan vielä ole hyväksynyt. 7. Euroopan energiainfrastruktuuria koskevassa tiedonannossa ehdotetaan useita toimia olemassa olevan energiainfrastruktuurin käytön tehostamiseksi(2). Lisäksi EU:n tutkimuksen puiteohjelmiin sisältyy myös monia hankkeita, joiden tarkoituksena on vähentää sähkönsiirrosta ja -jakelusta syntynyttä hävikkiä. (1) EYVL C 240 E, 28.8.2001. (2) KOM(2001) 775 lopullinen.